夢仙謠
作者：歐陽澈
朝代：宋

paragraphs: 寥陽洞口風烟好，枯木槎牙撐雲島。
重重金鎖遶嬋娟，滿地落花常不掃。
蕭郎聞說已乘鸞，空餘九轉燒丹竈。
烟霞截斷絕非塵，凡夫蹤跡無由到。
高陽有客携佳侣，訪異尋幽豁襟抱。
瓊樓飲散恣歡遊，誤入蓬壺如夢覺。
雲關初叩閒無人，松梢鶴唳如驚報。
須臾奓户迎者誰，吳宫女兒面凝脂。
指點蘭堂篆烟裊，珠箔玲瓏窣地埀。
高擎翠袖輕輕捲，半露妖嬈素蓮臉。
嫣然一笑啟檀唇，喚我躋堂語聲軟。
相隨環坐一軒秋，旋列杯盤供雅宴。
倚風仙蘂似有情，競吐芳苞噴香遠。
朝雲一段下陽臺，綽約標容塵世鮮。
黛眉輕拂遠山青，明眸斜盼秋波剪。
蘭柔柳弱不禁風，睡起芙蓉香體顫。
櫻桃緩啟歌貫珠，夕陽花外流鶯囀。
曲終低語愈含情，自訴芳心猶未展。
苞藏惟恐泄真香，尋常嬌怯羞鶯燕。
爲憐坐客俱多才，拚羞試許求相見。
嫣然若有惜花情，願丐錦章鐫琬琰。
温柔惠性已無雙，更聽斯言真絕艷。
放懷卷白不暫停，酷嫌鸚鵡杯中淺。
醉玉頽山卧綺窗，秋水一床凝角簟。
悠颺好夢入巫峰，洩洩融融興正濃。
蘧然驚覺一何有，點綴餘霞散眼封。
依約餘香雖滿袂，行雲縹緲已無蹤。
壺中天地古來有，默想風物遥應同。
我聞劉阮曾迷路，武陵邂逅如花女。
靈丹咀嚼頓輕身，脫洗紅塵已仙去。
又聞仙去有蕭防，曾耦雙成飲玉漿。
一朝誤入華陽洞，于飛終許學鸞凰。
仙凡異境無憑據，毎笑前聞但虚語。
豈意親逢事偶符，始信人間有奇遇。
歸來燈火欲黄昏，隠几無聊暗追慕。
濡毫試作夢仙謠，端欲夢魂重默愬。